CELEX: 
Language: sl
Date: 2021-04-21 00:00:00
Title: DELEGIRANA DIREKTIVA KOMISIJE (EU) .../… o spremembi Delegirane direktive (EU) 2017/593 v zvezi z vključevanjem dejavnikov trajnostnosti v obveznosti glede upravljanja produktov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta direktiva je del širše pobude Komisije o trajnostnem razvoju. Določa temelj okvira EU, ki postavlja vidike trajnostnosti v središče finančnega sistema, da bi se podprlo preoblikovanje evropskega gospodarstva v bolj zelen, odpornejši in krožen sistem v skladu s cilji evropskega zelenega dogovora
                  1
               .
            
            
               Komisija je po sprejetju Pariškega sporazuma o podnebnih spremembah iz leta 2016 in agende Združenih narodov za dosego ciljev trajnostnega razvoja do leta 2030 v akcijskem načrtu o financiranju trajnostne rasti
                  2
                napovedala, da namerava pojasniti, kako naj se trajnostnost vključuje v tako imenovane fiduciarne dolžnosti v sektorski zakonodaji. V sporočilu o evropskem zelenem dogovoru je potrjeno, da potrebujemo dolgoročne signale za usmerjanje finančnih in kapitalskih tokov v zelene naložbe ter izogibanje nasedlim naložbam. Ta delegirana direktiva bo prispevala k temu specifičnemu cilju.
            
            
               Delegirana direktiva Komisije (EU) 2017/593
                  3
                dopolnjuje Direktivo 2014/65/EU Evropskega parlamenta in Sveta
                  4
                (MiFID II), tako da med drugim podrobneje določa obveznosti glede upravljanja produktov. Ta direktiva spreminja Delegirano direktivo Komisije (EU) 2017/593
                  5
                na dva načina: 
            
            
               V skladu z obstoječim okvirom MiFID II mora investicijsko podjetje, ki pripravlja finančne instrumente za prodajo strankam, imeti vzpostavljene, voditi in pregledovati postopke za odobritev vsakega finančnega instrumenta in pomembnih prilagoditev obstoječih finančnih instrumentov pred njihovim trženjem ali distribucijo strankam. V postopku za odobritev produkta se določi opredeljeni ciljni trg končnih strank v okviru zadevne kategorije strank za vsak finančni instrument in zagotovi ocena vseh tveganj, povezanih s tem trgom, in skladnost načrtovane distribucijske strategije z njim
                  6
               . Poleg tega je v členu 24(2) MiFID II določeno, da morajo investicijska podjetja, ki pripravljajo finančne instrumente za prodajo strankam, zagotoviti, da so njihovi produkti oblikovani tako, da izpolnjujejo potrebe opredeljenega ciljnega trga končnih strank v zadevni kategoriji strank, in da je strategija za distribucijo finančnih instrumentov skladna z opredeljenim ciljnim trgom, ter sprejeti razumne ukrepe, da bi se finančni instrument distribuiral na opredeljenem ciljnem trgu. V poglavju III Delegirane direktive (EU) 2017/593 so določene dodatne podrobnosti o postopku nadzora in upravljanja produktov za pripravljavce in distributerje. 
            
            
               Pogoji za določanje ciljnega trga v Delegirani direktivi (EU) 2017/593, sprejeti v skladu s členoma 16(12) in 24(13) MiFID II, še niso izrecno določali podrobnosti o tem, kako investicijska podjetja, ki pripravljajo finančne instrumente, in njihovi distributerji vključujejo dejavnike trajnostnosti in cilje v zvezi s trajnostnostjo. Ta direktiva pojasnjuje, da bi bilo treba dejavnike trajnostnosti in cilje v zvezi s trajnostnostjo upoštevati v postopku nadzora in upravljanja produktov.
            
            
               Ta direktiva in drugi sektorski delegirani akti, ki prilagajajo pravila o fiduciarnih dolžnostih in ki so bili sprejeti skupaj z njo, dodatno podpirajo cilje Uredbe (EU) 2019/2088 Evropskega parlamenta in Sveta
                  7
               , Uredbe (EU) 2019/2089 Evropskega parlamenta in Sveta
                  8
                ter Uredbe (EU) 2020/852 Evropskega parlamenta in Sveta
                  9
               . Navedena pravila dosledno vključujejo vidike trajnostnosti v postopke naložb, svetovanja in razkrivanja v vseh sektorjih. Okoljske, socialne in upravljavske vidike (vidike trajnostnosti) postavljajo v središče finančnega sistema, da bi evropsko gospodarstvo pomagala preoblikovati v bolj zelen, nizkoogljičen, odpornejši, z viri gospodaren in krožen sistem.
            
            
               Ta osnutek delegirane direktive temelji na pooblastilu iz členov 16(3) in 24(13) MiFID II.
            
            
               2.POSVETOVANJA PRED SPREJETJEM AKTA
            
            
               Komisija je decembra 2016 ustanovila strokovno skupino na visoki ravni za financiranje trajnostne rasti, ki naj bi s priporočili pomagala razviti strategijo Unije za financiranje trajnostne rasti. Strokovna skupina je sredi julija 2017 objavila vmesno poročilo „Financiranje trajnostnega evropskega gospodarstva“, 18. julija 2017 pa na srečanju zainteresiranih strani predstavila končno poročilo, ki mu je sledil vprašalnik za posvetovanje.
            
            
               Skupaj s končnim poročilom strokovne skupine o financiranju trajnostnega evropskega gospodarstva je bil 31. januarja 2018 objavljen tudi dokument s povratnimi informacijami, ki povzema odgovore na vprašalnik. Strokovna skupina v svojem končnem poročilu priporoča, da se „od investicijskih svetovalcev zahteva, da pri neprofesionalnih vlagateljih poizvejo in se nato odzovejo na preference glede trajnostnega učinka njihovih naložb, kar bi morala biti rutinska sestavina njihovega finančnega nasveta“. Priporočila je tudi „razpravo o tem, kako naj se upravlja obravnavanje dolgoročnih tveganj in tveganj glede trajnostnosti“.
            
            
               Komisija je marca 2018 poslala namenski vprašalnik o vključitvi okoljskih, socialnih in upravljavskih vidikov v oceno primernosti. Pri posvetovanju je bilo ugotovljeno, da med svetovanjem samo manjšina strank proaktivno izpostavi vprašanja, povezana s trajnostnostjo. Nekateri razlogi za to so: i) informacije, ki so na voljo o instrumentih, povezanih s trajnostnostjo, niso pregledne; ii) tveganje „lažnega zelenega oglaševanja“ (greenwashing) v obstoječi dokumentaciji je visoko; in iii) poznavanje učinka teh vidikov na tveganje in uspešnost je nezadostno. Zdi se, da stranke med svetovalnim postopkom redko sistematično izrazijo interes za vprašanja, povezana s trajnostnostjo. 
            
            
               Komisija je ESMA zaprosila za strokovno mnenje o morebitnih spremembah delegiranih aktov, sprejetih v skladu z MiFID II, v zvezi z vključitvijo tveganj glede trajnostnosti in dejavnikov trajnostnosti na področjih organizacijskih zahtev, pogojev poslovanja, upravljanja tveganj ter ocene ciljnih trgov. 
            
            
               Pri tem je Komisija poudarila, da spremembe opredelitve ciljnega trga ne smejo povzročiti zavajajočih prodajnih praks, kar bi se moralo na primer doseči z jasno opredelitvijo naložbenih ciljev in omejitev glede trajnostnosti. Poleg tega je potrdila, da bi bilo treba ohraniti možnost opredelitve ciljnega trga za stranke brez ciljev v zvezi s trajnostnostjo.  
            
            
               ESMA je 30. aprila 2019 objavil končno poročilo o vključevanju tveganj glede trajnostnosti in dejavnikov trajnostnosti v MiFID II. V mnenju so se upoštevala stališča, ki so jih zainteresirane strani izrazile v javnem posvetovanju, izvedenem med 19. decembrom 2018 in 19. februarjem 2019. Vključuje analizo stroškov in koristi. Poleg tega je ESMA 4. februarja 2019 organiziral odprto javno obravnavo, da bi zbral dodatne povratne informacije. Opravljen je bil tudi posvet z interesno skupino za vrednostne papirje in trge pri ESMA. To poročilo obravnava vključitev tveganj glede trajnostnosti in dejavnikov trajnostnosti v organizacijske zahteve ter strukture upravljanja in nadzora produktov investicijskih podjetij. V ta osnutek delegirane direktive so vključena priporočila o strukturah upravljanja in nadzora produktov, ki jih je pripravil in o katerih se je javno posvetoval ESMA.
            
            
               V skladu z načeli boljšega pravnega urejanja je bil ta osnutek predloga objavljen za posvetovanje od 8. junija 2020 do 6. julija 2020. Po skrbni preučitvi povratnih informacij so se v besedilo vnesle dodatne spremembe.
            
            
               3.PRAVNI ELEMENTI DELEGIRANEGA AKTA
            
            
               Pravna podlaga za to direktivo je določena v členih 16(12) in 24(13) Direktive 2014/65/EU.
            
         
         
            
               Ta osnutek delegirane direktive zajema naslednje spremembe Delegirane direktive (EU) 2017/593:
            
            
               Namen člena 1 je pojasniti, da bi morali pripravljavci pri določanju vrst strank, s potrebami, značilnostmi in cilji katerih je združljiv finančni instrument, ustrezno upoštevati cilje v zvezi s trajnostnostjo. Poleg tega bi morala ocena ciljnega trga ob upoštevanju profila tveganja/donosa zadevnega produkta in značilnosti produkta zajemati tudi cilj instrumenta glede trajnostnih naložb ali glede okoljskih ali družbenih dejavnikov. V okviru tega pregleda bi morali pripravljavci tudi izrecno upoštevati cilje strank v zvezi s trajnostnostjo. 
            
            
               Poleg tega bi morali pripravljavci dejavnike trajnostnosti finančnih instrumentov razkrivati na pregleden način, ki investicijskim podjetjem omogoča dialog s strankami ali potencialnimi strankami, na podlagi katerega lahko dovolj podrobno razumejo, kakšne so preference posameznih strank glede trajnostnosti, v skladu z Delegirano uredbo Komisije (EU) 2017/565
                  10
               . Za trajnostne naložbe se določanje negativnega ciljnega trga ne bo zahtevalo.
            
            
               Člen 2 ponavlja te zahteve za distributerje. 
            
            
               V členu 3 je določen datum začetka uporabe predlagane direktive, vključno z 12-mesečnim prehodnim obdobjem.
            
            
               DELEGIRANA DIREKTIVA KOMISIJE (EU) .../…
            
            
               z dne 21.4.2021
            
            
               o spremembi Delegirane direktive (EU) 2017/593 v zvezi z vključevanjem dejavnikov trajnostnosti v obveznosti glede upravljanja produktov
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU
                  11
               , ter zlasti člena 16(12) in člena 24(13) Direktive,
            
            
               ob upoštevanju naslednjega:
            
            
               (1)Prehod na nizkoogljično, bolj trajnostno, z viri gospodarno in krožno gospodarstvo v skladu s cilji trajnostnega razvoja je ključnega pomena za zagotavljanje dolgoročne konkurenčnosti gospodarstva Unije. Unija je leta 2016 podpisala Pariški sporazum
                  12
               . V točki (c) člena 2(1) Pariškega sporazuma je določen cilj okrepitve odziva na podnebne spremembe, med drugim z zagotavljanjem, da se bodo finančni tokovi ujemali z usmerjenostjo v zmanjšanje emisij toplogrednih plinov in k razvoju, odpornemu na podnebne spremembe.
            
            
               (2)Komisija je ob priznavanju tega izziva decembra 2019 predstavila evropski zeleni dogovor
                  13
               . Zeleni dogovor je nova strategija za rast, katere cilj je Unijo preobraziti v pravično in uspešno družbo s sodobnim, z viri gospodarnim in konkurenčnim gospodarstvom, ki od leta 2050 ne bo ustvarjalo nobenih neto emisij toplogrednih plinov in v katerem bo gospodarska rast ločena od rabe virov. Ta cilj zahteva, da se vlagateljem v zvezi z njihovimi naložbami da jasen signal, naj se izogibajo nasedlim naložbam in povečajo trajnostno financiranje.
            
            
               (3)Komisija je marca 2018 objavila svoj akcijski načrt „Financiranje trajnostne rasti“
                  14
                o vzpostavitvi ambiciozne in celovite strategije za financiranje trajnostne rasti. Eden od ciljev, navedenih v akcijskem načrtu, je namenjen preusmeritvi kapitalskih tokov v trajnostne naložbe, da bi dosegli trajnostno in vključujočo rast.
            
            
               (4)Ustrezno izvajanje akcijskega načrta spodbuja povpraševanje vlagateljev po trajnostnih naložbah. Zato je treba pojasniti, da bi bilo treba v zahtevah glede upravljanja produktov iz Delegirane direktive Komisije (EU) 2017/593
                  15
                upoštevati dejavnike trajnostnosti in cilje v zvezi s trajnostnostjo.
            
            
               (5)Investicijska podjetja, ki pripravljajo in distribuirajo finančne instrumente, bi morala dejavnike trajnostnosti upoštevati v postopku odobritve produkta za vsak finančni instrument in v drugih ureditvah za upravljanje in nadzor produktov za vsak finančni instrument, ki naj bi se distribuiral strankam, ki se zanimajo za finančne instrumente s profilom, povezanim s trajnostnostjo.
            
            
               (6)Glede na to, da bi bilo treba ciljni trg določiti na dovolj razčlenjeni ravni, splošna izjava, da ima finančni instrument profil, povezan s trajnostnostjo, ne bi smela zadostovati. Namesto tega bi morala investicijska podjetja, ki pripravljajo in distribuirajo finančne instrumente, določiti, kateri skupini strank s cilji v zvezi s trajnostnostjo naj bi se distribuiral finančni instrument.
            
            
               (7)Za zagotovitev, da ostanejo finančni instrumenti z dejavniki trajnostnosti lahko dostopni tudi za stranke, ki nimajo preferenc glede trajnostnosti, se od investicijskih podjetij ne bi smelo zahtevati, da opredelijo skupine strank, s potrebami, značilnostmi in cilji katerih finančni instrument z dejavniki trajnostnosti ni združljiv.
            
         
         
            
               (8)Dejavniki trajnostnosti finančnega instrumenta bi morali biti predstavljeni na pregleden način, da se distributerju omogoči zagotavljanje ustreznih informacij strankam in potencialnim strankam.
            
            
               (9)Delegirano direktivo (EU) 2017/593 bi bilo zato treba ustrezno spremeniti –
            
            
               SPREJELA NASLEDNJO DIREKTIVO:
            
            
               Člen 1 
               Spremembe Delegirane direktive (EU) 2017/593
            
            
               Delegirana direktiva (EU) 2017/593 se spremeni:
            
            
               (1)v členu 1 se doda naslednji odstavek 5:
            
            
               „5.
                     ‚dejavniki trajnostnosti‘ pomenijo dejavnike trajnostnosti, kot so opredeljeni v točki 24 člena 2 Uredbe (EU) 2019/2088*.
            
            
               _______________________________________________________________
            
            
               *Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).“;
            
            
               (2)člen 9 se spremeni:
            
            
               (a)v odstavku 9 se prvi pododstavek nadomesti z naslednjim: 
            
            
               „9.
                     Države članice zahtevajo, da investicijska podjetja dovolj razčlenjeno določijo potencialni ciljni trg za vsak finančni instrument in navedejo vrste strank, s katerih potrebami, značilnostmi in cilji, vključno z morebitnimi cilji v zvezi s trajnostnostjo, je finančni instrument združljiv. Podjetje v okviru tega procesa opredeli skupine strank, s katerih potrebami, značilnostmi in cilji finančni instrument ni združljiv, razen če finančni instrumenti upoštevajo dejavnike trajnostnosti. Če investicijska podjetja sodelujejo pri pripravi finančnega instrumenta, je treba določiti samo en ciljni trg.“;
            
            
               (b)odstavek 11 se nadomesti z naslednjim:
            
            
               „11.
                     Države članice zahtevajo, da investicijska podjetja ugotovijo, ali finančni instrument ustreza opredeljenim potrebam, značilnostim in ciljem ciljnega trga, vključno s preučitvijo naslednjih elementov:
            
            
               (a)profil tveganja/donosa finančnega instrumenta je skladen s ciljnim trgom;
            
            
               (b)dejavniki trajnostnosti finančnega instrumenta so po potrebi skladni s ciljnim trgom;
            
            
               (c)oblikovanje finančnega instrumenta temelji na značilnostih, ki koristijo stranki, in ne na poslovnem modelu, ki dosega dobičkonosnost na podlagi slabih rezultatov za stranko.“;
            
            
               (c)v odstavku 13 se doda naslednji drugi pododstavek: 
            
            
               „Dejavniki trajnostnosti finančnega instrumenta so predstavljeni na pregleden način in distributerjem zagotavljajo ustrezne informacije, da lahko skrbno upoštevajo morebitne cilje strank ali potencialnih strank v zvezi s trajnostnostjo.“;
            
            
               (d)odstavek 14 se nadomesti z naslednjim:
            
         
         
            
               „14.
                     Države članice zahtevajo, da investicijska podjetja redno pregledujejo finančne instrumente, ki jih pripravljajo, pri tem pa upoštevajo vsak dogodek, ki bi lahko bistveno vplival na potencialno tveganje za opredeljen ciljni trg. Investicijska podjetja preučijo, ali je finančni instrument še skladen s potrebami, značilnostmi in cilji ciljnega trga, vključno s cilji v zvezi s trajnostnostjo, in, če se distribuira na ciljnem trgu, ali dosega stranke, s katerih potrebami, značilnostmi in cilji finančni instrument ni združljiv.“;
            
            
               (3)člen 10 se spremeni:
            
            
               (a)v odstavku 2 se prvi pododstavek nadomesti z naslednjim:
            
            
               „2.
                     Države članice zahtevajo, da imajo investicijska podjetja vzpostavljene ustrezne ureditve upravljanja produktov za zagotovitev, da so produkti in storitve, ki jih nameravajo ponujati ali priporočati, združljivi s potrebami, značilnostmi in cilji opredeljenega ciljnega trga, vključno s cilji v zvezi s trajnostnostjo, ter da je načrtovana distribucijska strategija skladna z opredeljenim ciljnim trgom. Investicijska podjetja ustrezno opredelijo in ocenijo okoliščine in potrebe strank, na katere se nameravajo osredotočiti, in tako zagotovijo, da interesi strank niso ogroženi zaradi komercialnih ali finančnih pritiskov. Investicijska podjetja v okviru tega procesa opredelijo skupine strank, s katerih potrebami, značilnostmi in cilji produkt ali storitev ni združljiva, razen če finančni instrumenti upoštevajo dejavnike trajnostnosti.“;
            
            
               (b)odstavek 5 se nadomesti z naslednjim:
            
            
               „5.
                     Države članice zahtevajo, da investicijska podjetja redno pregledujejo investicijske produkte, ki jih ponujajo ali priporočajo, ter storitve, ki jih zagotavljajo, pri tem pa upoštevajo vsak dogodek, ki bi lahko bistveno vplival na potencialno tveganje za opredeljen ciljni trg. Podjetja ocenijo vsaj, ali je produkt ali storitev še skladna s potrebami, značilnostmi in cilji opredeljenega ciljnega trga, vključno s cilji v zvezi s trajnostnostjo, in ali je načrtovana distribucijska strategija še ustrezna. Podjetja ponovno preučijo ciljni trg in/ali posodobijo ureditve upravljanja produktov, če ugotovijo, da so za določen produkt ali storitev napačno opredelila ciljni trg ali da produkt ali storitev ne ustreza več okoliščinam na opredeljenem ciljnem trgu, kot na primer, če postane produkt zaradi sprememb na trgu nelikviden ali zelo nestanoviten.“
            
            
               Člen 2 
               Prenos
            
            
               1.Države članice najpozneje do [Urad za publikacije, vstavite datum: točno 12 mesecev minus en dan po začetku veljavnosti tega delegiranega akta] sprejmejo in objavijo zakone in druge predpise, potrebne za uskladitev s to direktivo. Besedilo navedenih predpisov takoj sporočijo Komisiji.
            
            
               Navedene določbe uporabljajo od [Urad za publikacije, vstavite datum: točno 15 mesecev po začetku veljavnosti tega delegiranega akta].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila temeljnih predpisov nacionalnega prava, ki jih sprejmejo na področju, ki ga ureja ta direktiva.
            
            
               Člen 3 
               Začetek veljavnosti
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4 
               Naslovniki
            
            
               Ta direktiva je naslovljena na države članice.
            
            
               V Bruslju, 21.4.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Sporočilo Komisije Evropskemu parlamentu, Evropskemu svetu, Svetu, Evropskemu ekonomsko-socialnemu odboru in Odboru regij: Evropski zeleni dogovor (COM(2019) 640 final). 
               
               
                  
                     (2)
                  
                        Sporočilo Komisije Evropskemu parlamentu, Evropskemu svetu, Svetu, Evropski centralni banki, Evropskemu ekonomsko-socialnemu odboru in Odboru regij „Akcijski načrt: financiranje trajnostne rasti (COM(2018) 097 final).
               
               
                  
                     (3)
                  
                        Delegirana direktiva Komisije (EU) 2017/593 z dne 7. aprila 2016 o dopolnitvi Direktive 2014/65/EU Evropskega parlamenta in Sveta v zvezi z zaščito finančnih instrumentov in sredstev, ki pripadajo strankam, obveznostmi glede upravljanja produktov in pravili, ki se uporabljajo za zagotavljanje ali prejemanje pristojbin, provizij ali kakršnih koli denarnih ali nedenarnih koristi (UL L 87, 31.3.2017, str. 500).
               
               
                  
                     (4)
                  
                        Direktiva 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (UL L 173, 12.6.2014, str. 349).
               
               
                  
                     (5)
                  
                        Delegirana direktiva Komisije (EU) 2017/593 z dne 7. aprila 2016 o dopolnitvi Direktive 2014/65/EU Evropskega parlamenta in Sveta v zvezi z zaščito finančnih instrumentov in sredstev, ki pripadajo strankam, obveznostmi glede upravljanja produktov in pravili, ki se uporabljajo za zagotavljanje ali prejemanje pristojbin, provizij ali kakršnih koli denarnih ali nedenarnih koristi (UL L 87, 31.3.2017, str. 500).
               
               
                  
                     (6)
                  
                        Glej člen 16(3) MiFID, pa tudi člen 9(3) MiFID. 
               
               
                  
                     (7)
                  
                        Uredba (EU) 2019/2088 Evropskega parlamenta in Sveta z dne 27. novembra 2019 o razkritjih, povezanih s trajnostnostjo, v sektorju finančnih storitev (UL L 317, 9.12.2019, str. 1).
               
               
                  
                     (8)
                  
                        Uredba (EU) 2019/2089 Evropskega parlamenta in Sveta z dne 27. novembra 2019 o spremembi Uredbe (EU) 2016/1011 glede referenčnih vrednosti EU za podnebni prehod, referenčnih vrednosti EU, usklajenih s Pariškim sporazumom, in s trajnostnostjo povezanih razkritij za referenčne vrednosti (UL L 317, 9.12.2019, str. 17).
               
               
                  
                     (9)
                  
                        Uredba (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L 198, 22.6.2020, str. 13).
               
               
                  
                     (10)
                  
                        Delegirana uredba Komisije (EU) 2017/565 z dne 25. aprila 2016 o dopolnitvi Direktive 2014/65/EU Evropskega parlamenta in Sveta v zvezi z organizacijskimi zahtevami in pogoji poslovanja investicijskih podjetij ter opredeljenimi izrazi za namene navedene direktive (UL L 87, 31.3.2017, str. 1).
               
               
                  
                     (11)
                  
                        UL L 173, 12.6.2014, str. 349.
               
               
                  
                     (12)
                  
                        Sklep Sveta (EU) 2016/1841 z dne 5. oktobra 2016 o sklenitvi Pariškega sporazuma, sprejetega na podlagi Okvirne konvencije Združenih narodov o spremembi podnebja, v imenu Evropske unije (UL L 282, 19.10.2016, str. 1).
               
               
                  
                     (13)
                  
                        COM(2019) 640 final.
               
               
                  
                     (14)
                  
                        COM(2018) 97 final.
               
               
                  
                     (15)
                  
                        Delegirana direktiva Komisije (EU) 2017/593 z dne 7. aprila 2016 o dopolnitvi Direktive 2014/65/EU Evropskega parlamenta in Sveta v zvezi z zaščito finančnih instrumentov in sredstev, ki pripadajo strankam, obveznostmi glede upravljanja produktov in pravili, ki se uporabljajo za zagotavljanje ali prejemanje pristojbin, provizij ali kakršnih koli denarnih ali nedenarnih koristi (UL L 87, 31.3.2017, str. 500).